Sheikh Hasina Wazed

Sheikh Hasina Wazed (bengalska: শেখ হাসিনা ওয়াজেদ) (f. 28. september 1947) er bangladessk stjórnmálakona sem var forsætisráðherra Bangladess frá 1996 til 2001 og aftur frá 2009 til 2024. Hún hefur samtals setið lengur en nokkur annar forsætisráðherra landsins. 

Hasina er dóttir fyrsta forseta Bangladess, Sheikh Mujibur Rahman og hefur verið virk í bangladesskum stjórnmálum í um fjörutíu ár. Hún hefur verið formaður Awami-bandalagsins frá árinu 1981 og var sem slík leiðtogi stjórnarandstöðunnar frá 1986 til 1990 og frá 1991 til 1995 og forsætisráðherra Bangladess frá 1996 til 2001. Hasina varð forsætisráðherra á ný eftir stórsigur Awami-bandalagsins árið 2009. Hún hóf sitt þriðja kjörtímabil sem forsætisráðherra eftir kosningar árið 2014 en í þeim kosningum neituðu flestir stjórnarandstöðuflokkarnir að taka þátt vegna ósættis um framkvæmd þeirra. Í flestum fyrri kosningum landsins hafði óháð bráðabirgðastjórn verið skipuð til þess að sjá um framkvæmd kosninga en árið 2011 ákvað Hasina að falla frá því kerfi og skipaði þess í stað stjórn eigin bandamanna til að sjá um kosningarnar.

Hasina og Awami-bandalagið unnu stórsigur í kosningum árið 2018 en kosningarnar einkenndust af ofbeldi milli kjósenda og stjórnarandstaðan líkti þeim við „farsa“.

Í um tuttugu ár hefur helsti keppinautur Hasina verið leiðtogi bangladesska Þjóðernisflokksins (BNP), Khaleda Zia. Konurnar tvær skiptust á því að vera forsætisráðherrar landsins (að undanskildum bráðabirgðastjórnum) frá árinu 1991 til ársins 2024.

Í júlí 2024 brutust út mótmæli gegn stjórn Hasina vegna óánægju með ákvörðun stjórnvalda um að þriðjungur opinberra starfa skyldi frátekinn fyrir afkomendur uppgjafarhermanna. Mótmælin urðu brátt að almennum mótmælum á móti sitjandi stjórnvöldum og héldu áfram jafnvel eftir að lagabreytingin var afturkölluð. Meira en 280 manns höfðu látið lífið í mótmælunum í byrjun ágúst, þar af níutíu þann 4. ágúst. Hasina sagði loks af sér og flúði frá Bangladess þann 5. ágúst 2024.

Þann 17. nóvember 2025 dæmdi dómstóll í Bangladess Hasina, að henni fjarstaddri, til dauða vegna glæpa gegn mannúð í viðbragðsaðgerðum stjórnvalda við mótmælunum árið áður.

Tilvísanir

Flokkur:Forsætisráðherrar Bangladess